《赠儿大同甫之龙岩巡检任》
元代·危素

青青宜洋柳，牡马何彭彭。玉辔锦障泥，儿侯向南征。

儿侯俊哲姿，粲粲东吴精。壮志在勋业，将为先亲荣。

十岁学文章，十五富六经。心涵宇宙表，思动江河倾。

三十辞社邑，万里游燕京。微官坐毡冷，白发日以生。

沥血奏长策，青蝇乃营营。踰轮受羁绁，驽骀尽骞腾。

得官漳州去，疾风扬旗旌。漳州海之裔，经雪瘴疠清。

磨剑耀白日，抨弓杀长鲸。素节凛冰霜，威棱走雷霆。

黎氓尽富庶，田里安芸耕。蛮方服仁义，坐见治化成。

贱子托深眷，离别宁无情。月色落江水，花气通津亭。

广筵集宾客，高楼吹玉笙。天空北斗直，酒罢鸹鹖鸣。

王事有期程，行迈不遑宁。闽山莽遥遥，楚云浩冥冥。

昔如骨肉亲，今则参辰星。夙夜慎眠食，莫畏艰难婴。

丈夫誓许国，岂谓求斗升。相期在千古，勉勉惟忠贞。

作者简介：（1303—1372）元明间江西金溪人，字太朴，一字云林。师从吴澄、范椁，通五经。元至正间授经筵检讨，与修宋、辽、金三史，累迁翰林学士承旨。入明为翰林侍讲学士。与宋濂同修《元史》。兼弘文馆学士备顾问。后以亡国之臣不宜列侍从为由谪居和州，守余阙庙。怨恨卒。有《危学士集》等。